Prețurile din Aeroportul Otopeni sunt o adevărată sperietoare pentru călători, fiind considerate extrem de mari și exagerate în comparație cu puterea financiară medie a românilor.
Pentru un sandwich se poate plăti și 60 de lei, o pizza ajunge la 80 de lei și chiar un simplu covrig depășește 10 lei. Românii se plâng frecvent de acest lucru, dar prea puțini sunt cei care țin cont de un pont, care le poate reduce cheltuielile.
În interiorul aeroportului, la etajul inferior de la terminalul sosiri, se află un super-market cu prețuri normale. Drumul de la plecări până la sosiri nu durează mai mult de trei minute, prin culoarul interior, astfel că se poate parcurge extrem de simplu.
Cu o marjă de timp de zece minute, maximum un sfert de oră, cei care pleacă din țară și nu vor să fie amețiți de prețurile din zona terminalelor pot cumpăra de acolo tot ce își doresc de mâncare, la prețuri de cinci ori mai mici. Din păcate, pontul nu este valabil și pentru băutură, deoarece la controlul de bagaje nu sunt permise lichidele.